Απόφαση αριθ. 4/2000 του Συμβουλίου Σύνδεσης ΕΕ-Λετονίας

της 9ης Οκτωβρίου 2000

περί των όρων και προϋποθέσεων συμμετοχής της Δημοκρατίας της Λετονίας στο κοινοτικό πρόγραμμα μικρών και μεσαίων επιχειρήσεων

(2000/663/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου(1), και ιδίως το άρθρο 109,

Εκτιμώντας τα ακόλουθα:

(1) Σύμφωνα με το άρθρο 109 της ευρωπαϊκής συμφωνίας, η Λετονία μπορεί να συμμετέχει στα κοινοτικά προγράμματα πλαίσια, σε σχέδια και άλλες κοινοτικές δράσεις στους τομείς που αναφέρονται στο παράρτημα XVIII, που περιλαμβάνουν τον τομέα των μικρών και μεσαίων επιχειρήσεων.

(2) Η απόφαση 97/15/ΕΚ του Συμβουλίου, της 9ης Δεκεμβρίου 1996, που αφορά τη θέσπιση τρίτου πολυετούς προγράμματος για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000)(2) ενέκρινε πρόγραμμα κοινοτικής πολιτικής για τις ΜΜΕ, περιλαμβανομένων των βιοτεχνιών και των πολύ μικρών επιχειρήσεων, για περίοδο τεσσάρων ετών από την 1η Ιανουαρίου 1997, ενώ το άρθρο 7 παράγραφος 1 προβλέπει ότι το πρόγραμμα αυτό θα είναι ανοικτό στη συμμετοχή των συνδεδεμένων χωρών της Κεντρικής Ευρώπης.

(3) Σύμφωνα με το άρθρο 109 της ευρωπαϊκής συμφωνίας, οι όροι και οι προϋποθέσεις για τη συμμετοχή της Λετονίας στις δραστηριότητες που αναφέρονται στο παράρτημα XVIII πρέπει να αποφασιστούν από το Συμβούλιο Σύνδεσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Δημοκρατία της Λετονίας συμμετέχει στο τρίτο πολυετές πρόγραμμα μικρών και μεσαίων επιχειρήσεων (ΜΜΕ) στην Ευρωπαϊκή Ένωση (1997-2000) σύμφωνα με τους όρους και τις προϋποθέσεις που καθορίζονται στα παραρτήματα Ι και ΙΙ, τα οποία θα αποτελέσουν αναπόσπαστο μέρος της παρούσας απόφασης.

Άρθρο 2

Η παρούσα απόφαση ισχύει για τη διάρκεια του προγράμματος.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που ακολουθεί την έκδοσή της.

Βρυξέλλες, 9 Οκτωβρίου 2000.

Για το Συμβούλιο Σύνδεσης

Ο Πρόεδρος

H. Védrine

(1) ΕΕ L 26 της 2.2.1998, σ. 1.

(2) ΕΕ L 6 της 10.1.1997, σ. 25.

ΠΑΡΑΡΤΗΜΑ Ι

Όροι και προϋποθέσεις για τη συμμετοχή της Λετονίας στο τρίτο πολυετές πρόγραμμα μικρών και μεσαίων επιχειρήσεων (ΜΜΕ) στην Ευρωπαϊκή Ένωση (1997 έως 2000)

1. Η Λετονία συμμετέχει στις δραστηριότητες του τρίτου πολυετούς προγράμματος μικρών και μεσαίων επιχειρήσεων (ΜΜΕ) στην Ευρωπαϊκή Ένωση (1997-2000) (που στο εξής θα καλείται "το πρόγραμμα") σύμφωνα με, εκτός εάν προβλεφθεί διαφορετικά στην παρούσα απόφαση, τους στόχους, τα κριτήρια, τις διαδικασίες και τις προθεσμίες που καθορίζονται στην απόφαση 97/15/ΕΚ του Συμβουλίου, της 9ης Δεκεμβρίου 1996, που αφορά τη θέσπιση τρίτου πολυετούς προγράμματος για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000), και ειδικότερα σύμφωνα με το άρθρο 7 παράγραφος 1 αυτής.

2. Οι όροι και οι προϋποθέσεις για την υποβολή, την αξιολόγηση και την επιλογή των αιτήσεων σε σχέση με τους επιλέξιμους οργανισμούς, τις οργανώσεις και μεμονωμένα άτομα στη Λετονία είναι οι ίδιοι με εκείνους που εφαρμόζονται σε επιλέξιμους οργανισμούς, οργανώσεις και άτομα της Κοινότητας.

3. Όταν είναι κατάλληλο, για να εξασφαλιστεί η κοινοτική διάσταση του προγράμματος, τα διεθνικά σχέδια και οι δραστηριότητες που προτείνει η Λετονία πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός αποφασίζεται στο πλαίσιο της εφαρμογής του προγράμματος, λαμβανομένου υπόψη του χαρακτήρα των διαφόρων δραστηριοτήτων, του αριθμού των εταίρων σε δεδομένο σχέδιο και του αριθμού των χωρών που συμμετέχουν στο πρόγραμμα.

4. Η Λετονία καταβάλει κάθε έτος μια συνεισφορά στο γενικό προϋπολογισμό της Ευρωπαϊκής Ένωσης για να καλύπτει το κόστος που απορρέει από τη συμμετοχή της στο πρόγραμμα (βλέπε παράρτημα ΙΙ). Η επιτροπή σύνδεσης αναλαμβάνει να προσαρμόζει αυτή τη συνεισφορά όταν είναι αναγκαίο.

5. Τα κράτη μέλη της Κοινότητας και η Λετονία καταβάλουν κάθε δυνατή προσπάθεια, στο πλαίσιο των προβλεπομένων διατάξεων, για να διευκολύνουν την ελεύθερη κυκλοφορία και διαμονή όλων των επιλέξιμων ατόμων για το πρόγραμμα που μετακινούνται μεταξύ της Λετονίας και των κρατών μελών της Κοινότητας με σκοπό τη συμμετοχή τους στις δραστηριότητες που καλύπτονται από την απόφαση.

6. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Ευρωπαϊκής Κοινότητας σε σχέση με την αξιολόγηση του προγράμματος, σύμφωνα με την απόφαση για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (άρθρο 6), η συμμετοχή της Λετονίας στο πρόγραμμα αξιολογείται συνεχώς σε συνεργασία Λετονίας και Επιτροπής των Ευρωπαϊκών Κοινοτήτων. Η Λετονία υποβάλει τις αναγκαίες εκθέσεις στην Επιτροπή και λαμβάνει μέρος σε άλλες ειδικές δραστηριότητες που καθορίζει η Κοινότητα σε αυτό το πλαίσιο.

7. Με την επιφύλαξη των διαδικασιών που αναφέρονται στο άρθρο 4 της απόφασης για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση, η Λετονία καλείται να λαμβάνει μέρος σε συνεδριάσεις συντονισμού σχετικά με οποιοδήποτε ζήτημα εφαρμογής της παρούσας απόφασης, πριν από τις τακτικές συνεδριάσεις της επιτροπής προγράμματος. Η Επιτροπή ενημερώνει τη Λετονία σχετικά με τα αποτελέσματα αυτών των τακτικών συνεδριάσεων.

8. Η γλώσσα που χρησιμοποιείται στη διαδικασία αίτησης, τις συμβάσεις, τις εκθέσεις που πρέπει να υποβάλλονται και άλλες διοικητικές ρυθμίσεις για το πρόγραμμα, είναι μια από τις επίσημες γλώσσες της Κοινότητας.

ΠΑΡΑΡΤΗΜΑ II

Χρηματοδοτική συνεισφορά της Λετονίας για το τρίτο πολυετές πρόγραμμα μικρών και μεσαίων επιχειρήσεων (ΜΜΕ) στην Ευρωπαϊκή Ένωση (1997-2000)

1. Η χρηματοδοτική συνεισφορά της Λετονίας καλύπτει:

α) τη χρηματοδοτική στήριξη από το πρόγραμμα για τη συμμετοχή φορέων της Λετονίας σε δραστηριότητες, όπως καθορίζεται στο παράρτημα Ι σημείο 1·

β) το συμπληρωματικό διοικητικό κόστος που συνδέεται με τη διαχείριση του προγράμματος από την Επιτροπή και απορρέει από τη συμμετοχή της Λετονίας.

2. Για κάθε δημοσιονομικό έτος, το συνολικό ποσό των επιδοτήσεων ή κάθε άλλη χρηματοδοτική στήριξη που λαμβάνεται από το πρόγραμμα από δικαιούχους της Λετονίας δεν θα υπερβαίνει τη συνεισφορά που καταβάλει η Λετονία, μετά την αφαίρεση του συμπληρωματικού διοικητικού κόστους.

Αν η συνεισφορά που καταβάλει η Λετονία στο γενικό προϋπολογισμό της Ευρωπαϊκής Ένωσης, μετά την αφαίρεση του συμπληρωματικού διοικητικού κόστους, είναι υψηλότερη από το συνολικό ποσό των επιδοτήσεων ή άλλης χρηματοδοτικής στήριξης που λαμβάνουν οι δικαιούχοι της Λετονίας από το πρόγραμμα, η Επιτροπή θα μεταφέρει το υπόλοιπο στο επόμενο δημοσιονομικό έτος, και θα αφαιρείται από τη συνεισφορά του επόμενου έτους. Αν παραμένει υπόλοιπο όταν λήξει το πρόγραμμα, το αντίστοιχο ποσό θα επιστραφεί στη Λετονία.

3. Η ετήσια συνεισφορά της Λετονίας είναι 479360 ευρώ από το 1999. Από αυτό το ποσό, ποσό 31360 ευρώ καλύπτει το συμληρωματικό διοικητικό κόστος που συνδέεται από τη διαχείριση του προγράμματος από την Επιτροπή και το οποίο απορρέει από τη συμμετοχή της Λετονίας.

4. Εφαρμόζονται σχετικώς οι δημοσιονομικοί κανονισμοί που εφαμρόζονται στο γενικό προϋπολογισμό της Ευρωπαϊκής Ένωσης, ιδίως για τη διαχείριση της συνεισφοράς της Λετονίας.

Κατά την έναρξη ισχύος της παρούσας απόφασης και στην αρχή κάθε επόμενου έτους, η Επιτροπή αποστέλλει στη Λετονία μια πρόσκληση για την καταβολή κεφαλαίων που αντιστοιχούν στη συνεισφορά της στο κόστος που απορρέει από την απόφαση.

Αυτή η συνεισφορά εκφράζεται σε ευρώ και καταβάλλεται σε ευρώ σε τραπεζικό λογαριασμό της Επιτροπής.

Η Λετονία καταβάλλει τη συνεισφορά της για το ετήσιο κόστος στο πλαίσιο της παρούσας απόφασης σύμφωνα με την πρόσκληση για την καταβολή κεφαλαίων και το αργότερο τρεις μήνες μετά την πρόσκληση. Οποιαδήποτε καθυστέρηση στην πληρωμή της συνεισφοράς θα οδηγεί σε πληρωμή τόκων από τη Λετονία για το οφειλόμενο ποσό από την ημερομηνία που η οφειλή κατέστη ληξιπρόθεσμη. Το επιτόκιο αντιστοιχεί στο ποσοστό που εφαρμόζεται από την ΕΚΤ, το μήνα που η οφειλή κατέστη ληξιπρόθεσμη, για τις πράξεις της σε ευρώ προσαυξημένο κατά 1,5 ποσοστιαία μονάδα.

5. Η Λετονία καταβάλλει το συμπληρωματικό διοικητικό κόστος που αναφέρεται στην παράγραφο 3 από τον εθνικό της προϋπολογισμό.

6. Η Λετονία καταβάλλει 448000 ευρώ από το υπόλοιπο κόστος συμμετοχής της στο πρόγραμμα από τον εθνικό της προϋπολογισμό.